ANC vra publiek se insette oor seksuele teistering-beleidArgieffoto Die ANC het Sondag lede van die publiek genooi om kommentaar te lewer op ŉ nuwe interne seksuele teistering-beleid vir al sy werknemers. Volgens ŉ verklaring deur die party uitgereik, “het die ANC ŉ proses begin om ŉ seksuele teistering-beleid vir al sy werknemers reg oor die land te finaliseer en te implementeer”. Die beleid volg ná ŉ interne proses waarin ŉ werknemer ŉ klag van seksuele teistering teen haar toesighouer gelê het. Die uitkoms van die proses was onder meer ŉ bevel wat stipuleer dat die ANC ŉ interne beleid oor seksuele teistering binne 90 dae van die beslissing moet ontwikkel en implementeer, lui die verklaring. “Tot op datum het ons ŉ konsepbeleid opgetrek en besprekings en konsultasies met personeel op nasionale en provinsiale vlakke het reeds begin. Ons sal ook met die ANC-vroueliga en die ANC-geslagskommissie konsulteer en ons sal ŉ adviespaneel opstel om meer insette te lewer,” het Dakota Legoete, waarnemende nasionale woordvoerder van die party, gesê. Volgens die verklaring beplan die ANC om die insette van die kommissie vir geslagsgelykheid te kry vir die beleid voor dit aan die party se nasionale werkskomitee (NWK) en die nasionale uitvoerende komitee (NUK) voorgelê sal word vir implementering teen einde Maart. “Hierdie benadering is gegrond op die erkenning van die wyse waarop die ANC, as die leiers van die samelewing en die regerende party, seksuele teistering in sy interne omgewing hanteer en is in die publieke belang,” lui die verklaring. “Daarom nooi ons lede van die publiek om kommentaar te lewer op die party se konsepbeleid. Kommentaar moet ingedien word teen 15 Maart 2019. Die konsepbeleid sal beskikbaar wees om afgelaai te word op die ANC se digitale platforms,” het Legoete gesê. Die seksuele teistering-beleid volg kort nadat die party se woordvoerders Zizi Kodwa en Pule Mabe vrywillig bedank het ná bewerings van onbehoorlike gedrag. Maroela Media het vroeër berig ŉ vrou beweer dat Kodwa, toe nog waarnemende ANC-woordvoerder en hoof van die presidensie in die ANC, haar verkrag het. Sy beweer ook dat Kodwa ŉ vrou seksueel aangerand en twee vroue bedwelm het. Kodwa het die bewerings teen hom ontken en voer aan die beskuldigings word bloot gemaak vir politieke gewin.